รัฐบาลไทย-ข่าวทำเนียบรัฐบาล-สอน. มอบ 213 รางวัล เชิดชูเกียรติเกษตรกรชาวไร่อ้อยดีเด่นและโรงงานน้ำตาลดีเด่น ประจำปี 2564 - 2565
วันพฤหัสบดีที่ 15 กันยายน 2565
สอน. มอบ 213 รางวัล เชิดชูเกียรติเกษตรกรชาวไร่อ้อยดีเด่นและโรงงานน้ําตาลดีเด่น ประจําปี 2564 - 2565
สอน. มอบ 213 รางวัล เชิดชูเกียรติเกษตรกรชาวไร่อ้อยดีเด่นและโรงงานน้ําตาลดีเด่น ประจําปี 2564 - 2565
กระทรวงอุตสาหกรรม โดยสํานักงานคณะกรรมการอ้อยและน้ําตาลทราย จัดงานพิธีมอบรางวัลชาวไร่อ้อยดีเด่นและโรงงานน้ําตาลดีเด่น ประจําปี 2564 - 2565 เพื่อเชิดชูเกียรติและเป็นขวัญกําลังใจให้เกษตรกรชาวไร่อ้อยและผู้บริหารโรงงานน้ําตาล ที่มีความมุ่งมั่นในการพัฒนาอุตสาหกรรมอ้อยและน้ําตาลทรายอย่างสม่ําเสมอ
โดยในปี 2564 – 2565 ได้คัดเลือกเกษตรกรชาวไร่อ้อยและโรงงานน้ําตาล ที่มีผลงานการพัฒนาคุณภาพและประสิทธิภาพการผลิตดีเด่น รวมทั้งสิ้น 213 รางวัล เพื่อเข้ารับถ้วยเกียรติยศและโล่ประกาศเกียรติคุณจากกระทรวงอุตสาหกรรม
.
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า รัฐบาลโดยกระทรวงอุตสาหกรรม ซึ่งเป็นหน่วยงานหลักมีหน้าที่กํากับดูแลอุตสาหกรรมอ้อยและน้ําตาลทราย มีความมุ่งมั่นตั้งใจมาอย่างต่อเนื่องที่จะพัฒนาอุตสาหกรรมอ้อยและน้ําตาลทรายให้มีความเสถียรภาพ แม้ในช่วงเวลาที่ผ่านมาอุตสาหกรรมอ้อยและน้ําตาลทรายของไทยต้องเผชิญกับสภาวะการเปลี่ยนแปลงครั้งใหญ่ ทั้งเงื่อนไขทางการค้าระหว่างประเทศและปัญหาราคาสินค้าเกษตรตกต่ํา เพื่อให้สอดคล้องกับภารกิจที่เพิ่มขึ้นและรองรับกับสถานการณ์โลกที่เปลี่ยนแปลงไป นอกจากการเพิ่มประสิทธิภาพการผลิตอ้อยและลดต้นทุนการผลิตในไร่อ้อยของเกษตรกรแล้ว การสร้างมูลค่าเพิ่มให้กับอุตสาหกรรมอ้อยและน้ําตาลทราย ตามนโยบายการส่งเสริมเศรษฐกิจชีวภาพ (Bio Economy) ควบคู่ไปกับการรักษาสิ่งแวดล้อมเป็นสิ่งที่มีความสําคัญอย่างยิ่ง จึงจําเป็นต้องมีการปรับเปลี่ยนไปสู่การขับเคลื่อนระบบอุตสาหกรรมอ้อยและน้ําตาลทรายของไทยด้วยเทคโนโลยีและนวัตกรรม โดยการนําอ้อยไปสร้างมูลค่าเพิ่มเพื่อสร้างรายได้เพิ่ม และสร้างเสถียรภาพของราคาอ้อยให้แก่เกษตรกรชาวไร่อ้อยได้อย่างยั่งยืน พร้อมทั้งมีการปรับโครงสร้างการผลิตของอุตสาหกรรมอ้อยและน้ําตาลทราย โดยการส่งเสริมให้มีการลงทุนด้านอุตสาหกรรมชีวภาพอย่างจริงจัง และการส่งเสริมให้นําน้ําตาลไปสร้างมูลค่าเพิ่มโดยผลิตเป็นผลิตภัณฑ์ในรูปแบบต่าง ๆ ซึ่งจะลดการพึ่งพาการส่งออกน้ําตาลทรายอีกทางหนึ่ง รัฐบาลพร้อมที่จะสนับสนุนและส่งเสริมให้เกษตรกรชาวไร่อ้อยประกอบอาชีพได้อย่างยั่งยืน ควบคู่ไปกับการรักษาสิ่งแวดล้อมยกระดับเป็นเกษตรปลอดการเผา
.
นายกอบชัย สังสิทธิสวัสดิ์ ปลัดกระทรวงอุตสาหกรรม กล่าวว่า กระทรวงอุตสาหกรรมตระหนักถึงความจําเป็นที่จะต้องเร่งพัฒนาประสิทธิภาพการผลิตอ้อยของประเทศ เพื่อให้สอดรับกับยุทธศาสตร์ชาติที่ได้วางเป้าหมายการสร้างความสามารถในการแข่งขันภายใน 20 ปี ประเทศไทยจะมีเศรษฐกิจเติบโตอย่างมีเสถียรภาพ
และยั่งยืน มีขีดความสามารถในการแข่งขันสูงขึ้น การเกษตรเป็นเกษตรอัจฉริยะที่มีการนําเทคโนโลยีสารสนเทศและนวัตกรรมมาประยุกต์ใช้ในการพัฒนาและยกระดับการผลิตให้มีคุณภาพ มาตรฐาน และความปลอดภัย โดยในปีที่ผ่าน ๆ มาปัญหาฝุ่นละอองขนาดเล็ก (PM 2.5) ที่เกิดจากการเผาอ้อยในช่วงเวลาการเก็บเกี่ยวอ้อยของเกษตรกรชาวไร่อ้อย ถือเป็นเรื่องสําคัญที่กระทรวงอุตสาหกรรมได้มีความพยายามในการแก้ปัญหามาอย่างต่อเนื่องร่วมกับหน่วยงานที่เกี่ยวข้องมาโดยตลอด ผลักดันมาตรการแก้ไขปัญหาอ้อยไฟไหม้อย่างจริงจัง โดยได้วางแนวทางบริหารจัดการแก้ไขปัญหาอ้อยไฟไหม้ให้เข้มข้นยิ่งขึ้น และในปี 2565 ถือเป็นปีแห่งความท้าทายในการส่งเสริมและพัฒนาอุตสาหกรรมอ้อย น้ําตาลทราย อุตสาหกรรมต่อเนื่อง รวมไปถึงอุตสาหกรรมชีวภาพของไทย ให้มีเสถียรภาพสร้างความเป็นธรรม รักษาผลประโยชน์ในระบบอุตสาหกรรมอ้อยและน้ําตาลทรายมุ่งไปสู่การพัฒนาอย่างยั่งยืนอย่างแท้จริง สอดคล้องกับบริบทที่เปลี่ยนแปลงไปมากขึ้น และยังคงมุ่งมั่นที่จะขับเคลื่อนการดําเนินงานให้เป็นไปตามนโยบายของรัฐบาล ซึ่งในฤดูการผลิตปี 2565/2566 จะหาแนวทางเพื่อกําหนดมาตรการจูงใจที่คุ้มค่าเพื่อให้เกษตรกรชาวไร่อ้อยตัดอ้อยสด โดยการแก้ไขฝุ่นละออง PM 2.5 ที่ผ่านมาเกษตรกรชาวไร่อ้อยถือเป็นกลุ่มเกษตรกรกลุ่มแรกที่ได้ให้ความร่วมมือในการแก้ไขปัญหาฝุ่นละออง รวมถึงความร่วมมือจากทุกภาคส่วนที่ได้ร่วมกันรณรงค์แก้ไขปัญหาอ้อยไฟไหม้อย่างจริงจังมาโดยตลอด
.
นายเอกภัทร วังสุวรรณ เลขาธิการคณะกรรมการอ้อยและน้ําตาลทราย กล่าวปิดท้ายว่า สําหรับพิธีมอบรางวัลชาวไร่อ้อยดีเด่นและโรงงานน้ําตาลดีเด่น ประจําปี 2564 - 2565 เป็นเสมือนการยืนยันถึงความรู้ ความสามารถ ความวิริยะอุตสาหะในการพัฒนาตนเอง และการประกอบธุรกิจ เพื่อสรรสร้างสิ่งที่มีประโยชน์ต่อการพัฒนาอุตสาหกรรมอ้อยและน้ําตาลทรายของไทยอย่างแท้จริง รวมทั้งแสดงให้เห็นถึงการส่งเสริมสนับสนุนของภาครัฐ เพื่อให้ทุกภาคส่วนมีการร่วมมือร่วมใจในการพัฒนาศักยภาพของอุตสาหกรรมนี้ให้มีความเข้มแข็งและยั่งยืนต่อไป โดยใน 2564 - 2565 สํานักงานคณะกรรมการอ้อยและน้ําตาลทรายได้คัดเลือกเกษตรกรชาวไร่อ้อยที่มีผลงานการพัฒนาด้านอ้อยดีเด่น และโรงงานน้ําตาลที่มีประสิทธิภาพการผลิตสูงสุด รวม 213 รางวัล ประกอบด้วย
1. รางวัลโรงงานน้ําตาลดีเด่น
- ด้านการส่งเสริมและพัฒนาประสิทธิภาพการผลิต จํานวน 32 รางวัล
- ด้านการส่งเสริมและพัฒนาคุณภาพวัตถุดิบ    จํานวน 13 รางวัล
2. รางวัลอ้อยรักษ์โลก จํานวน 16 รางวัล
3. รางวัลอ้อยรักษ์โลกยอดเยี่ยม จํานวน 1 รางวัล
4. รางวัลชาวไร่อ้อยแนวทางเศรษฐกิจพอเพียงตามศาสตร์พระราชา จํานวน 12 รางวัล
5. รางวัลชาวไร่อ้อยที่มีผลผลิตและคุณภาพอ้อยดีเด่น จํานวน 12 รางวัล
6. รางวัลชาวไร่อ้อยที่มีการบริหารจัดการปัจจัยการผลิตที่มีประสิทธิภาพ
- ด้านการจัดการพันธุ์อ้อย จํานวน 12 รางวัล
- ด้านการจัดการน้ํา จํานวน 12 รางวัล
- ด้านการจัดการดินและปุ๋ย จํานวน 11 รางวัล
7. รางวัลชาวไร่อ้อยที่มีการบริหารจัดการไร่อ้อยเป็นมิตรกับสิ่งแวดล้อม จํานวน 12 รางวัล
8. รางวัลชาวไร่อ้อยตัวอย่าง จํานวน 8 รางวัล
9. รางวัลชาวไร่อ้อยดีเด่นของสถาบันชาวไร่อ้อย จํานวน 72 รางวัล
.
โดยการมอบรางวัลดังกล่าว จะเป็นส่วนสําคัญที่สร้างขวัญกําลังใจ และส่งเสริมให้เกิดการพัฒนาด้านคุณภาพของเกษตรกรชาวไร่อ้อยและโรงงานน้ําตาล ให้มีผลผลิตที่ดี รักษามาตรฐาน และขับเคลื่อนอุตสาหกรรมอ้อยและน้ําตาลทรายให้เติบโตอย่างยั่งยืนพร้อมแข่งขันในเวทีสากลต่อไป